DECRETO 348/2009, do 2 de xullo, polo que se declara a urxente ocupación, para os efectos de expropiación forzosa, polo Concello de Ribadeo, dos bens e dereitos necesarios para a realización das obras do proxecto de anexo do proxecto recuperación efectiva da servidume de tránsito e execución de servizos e sendeiro entre as praias dos Castros e As Illas. Aparcadoiro dos Castros-As Illas na Devesa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/07/2009

O Concello de Ribadeo, en sesión que tivo lugar o dezanove de maio de dous mil oito, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa relativa á obra do anexo do proxecto recuperación efectiva da servidume de tránsito e execución de servizos e sendeiro entre as praias dos Castros e As Illas. Aparcadoiro dos Castros-As Illas na Devesa, ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que este expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente se tratou na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que a actuación se considera necesaria co fin de facer efectiva a servidume de tránsito prevista na normativa de Costas, garantindo unha maior fluidez do tráfico e seguranza no acceso á dita praia, especialmente para os peóns, e evitando a invasión do dominio público costeiro polos vehículos.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día dous de xullo de dous mil nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Ribadeo, dos bens e dereitos concretados no expediente administrativo instruído para o efecto e necesarios para a execución das obras do proxecto de anexo do proxecto recuperación efectiva da servidume de tránsito e execución de servizos e sendeiro entre as praias dos Castros e As Illas. Aparcadoiro dos Castros-As Illas na Devesa, debendo, no seu caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, dous de xullo de dous mil nove.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións
Públicas e Xustiza